정조 2년
戊戌十月二十日巳時。上御熙政堂。晝講次對同爲入侍時。知事蔡濟恭。特進官洪樂性。參贊官洪國榮。侍讀官李鼎揆。檢討官李儒慶。假注書李百亨。記事官李信祜鄭東浚安昌君燝。行副護軍李漢昌。領議政金尙喆。左議政徐命善。右議政鄭弘淳。兼判尹蔡濟恭。兼刑曹判書具善復。行戶曹判書具允鈺。行左參贊洪樂性。行右參贊李重祜。知敦寧金孝大。司直鄭光漢。禮曹判書金華鎭。訓鍊都正李國。吏曹參判徐浩修。行都承旨洪國榮。開城留守兪彦鎬。刑曹參議柳戇。行左承旨鄭民始。司諫沈念祖。校理李鼎揆。持平沈豐之。正言鄭淵淳。以次進伏訖。上讀泰伯篇前受音訖。鼎揆起伏讀下章。自子曰篤信好學。止子曰巍巍乎舜禹之有天下也而不與焉。上又讀新受音訖。鼎揆曰。危邦不入。亂邦不居。聖人有戒。邦國至於此。則正所謂天地閉塞之時。又是任賢使能。勵精圖治之日也。易曰。其亡其亡。擊于苞桑。當此聖明之世。非有如此之憂。爲人上者。不可不深戒也。至於邦有道。貧且賤。恥也。人無可用之才。則貧賤固無恥矣。而雖明世。亦有草野間韞䄣待價者。此則唯在人君求用之如何耳。上曰。下番爲之。儒慶曰。不在其位。不謀其政。此聖人垂戒之辭。而如孔子者。在其位。謀其政。則治天下。可運之掌也。當時列國之君。若借位於孔子。豈爲長夜世界邪。此人主之所可鑑戒。而又以下章。學如不及。猶恐失之。加勉焉。上曰。知事特進官爲之。濟恭曰。邦有道。貧且賤。恥也者。只是士君子行道之謂也。聖人設官分職。資之以千駟萬鍾。非爲榮其身。使其行道。有益於國也。亦以士道言之。立身事君。非爲富貴也。幼而學之。壯而欲行。則夫子之訓。專爲士而發也。後世則只以科場致身。利祿爲心。世道之漸乖。實由於此。苟捄其弊。唯在人君之道率矣。樂性曰。上下番及知事。旣已盡奏。臣別無可達之辭矣。上曰。參贊官爲之。國榮曰。邦無道章。上下恥字。有異焉。非貧賤可恥。有道之世。見道不明。進無所用。爲可恥也。非富貴可恥。巧言佞色。唯利是趨。爲可恥也。大抵士君子。進而有可行之道。退而有能守之節者。非但爲士者勉勵。亦係在上者導率。雖以我國家言之。士大夫以廉恥爲第一義。而四百年靈長之業。亦以廉恥維持矣。近來則此風牿喪。卑微成俗。若論今世。不可謂有道。正是上下相勉之時也。且於狂而不直章。可見聖人不屑之敎誨。而近來則狂直者。亦不容易。此莫非人君導率者也。伏願聖上。學如不及。政亦如之。又以莫謂有來日之義。加勉焉。上曰。所奏皆好矣。上曰。篤信好學者。學非他道。道亦聖賢之道。而又曰守死善道。善道者。善其道之謂也。道旣是善道。則更何以善之邪。若可曰善其道。則將亦曰惡其道歟。鼎揆曰。以外面論之。似然。而章註云。守死者。篤信之效。善道者。好學之功。若以功效見之。只似勉道之義矣。國榮曰。大學曰明明德。此明其明德之謂也。以此推之。善其善道之義。可知矣。上曰。然矣。此道本善。須以明道明德之義。互看然後。可矣。譬如鏡之磨塵。明其本然之明也。上曰。危邦不入一章。可見聖人衰世之歎。而孔子之時。又極其危亂。若以不入之義。言之。孔子所往。無非危亂之邦。其與此章之義。不幾逕庭矣乎。鼎揆曰。必欲行道。不忍捨世。不得已入之矣。濟恭曰。不然。孔子將之趙。聞竇鳴犢之死。臨河發歎。不濟而返。以此見之。孔子豈入於危邦邪。上曰。此言然矣。聖人固有如天之難階。而孟子與孔子有異焉。孔子去齊。接淅而行。孟子去齊。三宿出晝。至有豈若是悻悻然等語。則聖人去國。何如是不同歟。鼎揆曰。固有聖賢之別。且孟子。特自任。故如此矣。上曰。孟子自任。而孔子之不自任。何也。孔子欲食之飱。棄之而行。孟子則不遠之地。三宿而出。當身必有較量而然矣。國榮曰。宣王可爲之主。故孟子有不忍捨之心矣。上曰。孔子時。猶有君矣。孟子之時。捨宣王。則更無可與爲善者故耳。上曰。學如不及。猶恐失之者。謂何也。若以階級次第言之。灑掃等節之學。時習之學也。治國平天下之學。徹上徹下之學也。此章學如不及之學。初學之學歟。聖人之學歟。鼎揆曰。似是徹上下之學也。上曰。學不倦。是聖人之學也。若以學如不及。用之於孔子。豈不關重乎。國榮曰。孔子生知之聖。豈有學之哉。若十有五。志于學。朝聞道。夕死可等訓。不過警學者而言。學如不及之學。果不襯着矣。上曰。十五志學之訓。孔子非故爲之。必有獨覺其進者。而至於學如不及。與孟子所謂求放心同。若可以學如不及。用於聖人。則此以求放心。用於聖人也。其可乎。濟恭曰。聖人雖生知之學。亦知操則存。舍則亡之道矣。講訖。尙喆等進曰。聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上命臺臣進前。司諫沈念祖。持平金憙沈豐之。校理李鼎揆。正言鄭淵淳。副修撰李儒慶。進伏啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟。則此賊也。推戴逆禶。謀危宗社。範能之逆節。而根柢。則此賊也。此豈容一日假息於覆載之間哉。三司之論。已及三載。轉而爲合辭之啓。合辭之啓又閱累朔。而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謀英烈。卓越百王。而昭垂萬世者也。唯其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請亟寢鄭致達妻減死安置之命。夬正王法。以洩神人之憤。上曰。不允。又啓曰。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。上曰。不允。又啓曰。金相福以天生妖邪之性。具萬古宵小之行。斷其平生。直一鳳漢之影子。蝨附狐媚之態。有不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士流。如復私讐。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而乙未冬相臣疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中。焦燥懍然之敎。殆臣子之所不忍聞者也。相福之爲逆黨而護之釀之。使殿下。至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一封。送領府事云云觀之。其爛漫和應。灼然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只是放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福爲先極邊遠竄。上曰。不允。又啓曰。噫嘻。痛矣。龜柱之罪。可勝誅哉。顧其處地。何如。恩造。何如。而不思報效之道。恣其濫猾之性。雖以壬辰疏中語。言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間困臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於麟賊。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸賊之招觀之。根柢之所萌孼。龜賊也。窩窟之所豢養。龜賊也。其在塞亂源杜禍本之道。尤不容一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。請黑山島定配罪人龜柱。亟加嚴鞫。夬正王法。上曰。不允。念祖憙豐之淵淳啓曰。敬彬成運之與若淵。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府更爲設鞫得情。上曰。不允。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。上曰。不允。又啓曰。澤遂爛漫同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。上曰。不允。又啓曰。會遂之罪惡。與澤遂。一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府設鞫得情。上曰。不允。又啓曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。上曰。不允。又啓曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而勿論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然䝱持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本。則能賊也。逆範懷刃之凶。究其本。則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲。如欲殺之。速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案。置之。請遲晩後物故罪人啓能。亟施孥籍之典。上曰。不允。又啓曰。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟猶貸。其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又啓曰。志恒之罪。可勝誅哉。聖朝之眷注於渠。何如。而始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。上曰。不允。憙豐之啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。又啓曰。錫達以厚賊之父。尙今偃息於覆載之間者。輿情已極齊憤。而況且犯贜之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。又啓曰。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削出罪人金漢耆。亟施竄配之典。上曰。不允。又啓曰。竄配罪人金載順附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試。凶論之類。不可薄竄而止。請海南縣竄配罪人金載順。亟令王府設鞫嚴問。上曰。不允。又啓曰。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不究覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府更加嚴鞫。依律處斷。上曰。不允。又啓曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府設鞫嚴問。期於得情。快正王法。上曰。不允。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情迹難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。上曰。不允。又啓曰。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。不允。又啓曰。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。上曰。不允。又啓曰。罪人南興老。以逆述之狎客。隨在謫所。究其情狀。已極萬萬叵測。而又於逆範輩。聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府設鞫得情。快正王法。上曰。不允。又啓曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。又啓曰。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了。極蠢蠢。而有所容貸。請濟州牧定配罪人後樂。亟令王府更加嚴鞫。期於得情。上曰。不允。又啓曰。嗚遠旣於若淵冤死之說。爛漫參涉。又敢作爲萬萬叵測之語。恣意護逆。甘心死黨。至登於道臣之密啓。究其情跡。量海後翼。一串貫來。則不可以孤雛腐鼠。而有所寬假。請慶源府定配罪人鳴遠。依律處斷。上曰。不允。又啓曰。物故罪人德泰。以逆來之子。締交志恒。而渠父與逆賊志恒陰謀之綢繆。渠旣同參凶札之往復。渠亦傳致窮凶極惡之情節。渠自吐實。而以其徑斃。王章未伸。輿情益切。請物故罪人德泰支屬應坐者。一一査出。絶島散配。上曰。不允。又啓曰。定配罪人孫效忠等八宦者。俱極凶獰。終始抵賴。遽有酌處之命。雖出聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。並有分揀之命。王章有此而未伸。輿情由此而益憤。三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。上曰。不允。又啓曰。爲奴罪人一才卜男福伊。俱以志恒之奴屬。暗聽志恒之指使。譸張凶言。傳播遐方。其所窮凶極惡之情節。三尺至嚴。萬戮猶輕。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。上曰。不允。念祖淵淳啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。上曰。不允。又啓曰。爲奴罪人河翼龍金重得等。做出叵測之說。作爲眞諺之書。暗投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。上曰。不允。又啓曰。李弘濟。地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府設鞫嚴問。上曰。不允。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。而嘗試凶論之類。決不可薄竄而止。請海南縣竄配罪人金載順。亟令王府設鞫嚴問。上曰。不允。又啓曰。機張縣竄逐罪人朴宗岳。旣以左右麟謙。親密養泰。被論屛竄。則其在嚴防之道。亦不可輕易放釋。請寢竄逐罪人朴宗岳放釋之命。上曰。不允。又啓曰。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中有臣宗甲義駿等。竝令王府設鞫嚴問。期於得情。快正王法。上曰。不允。又啓曰。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。上曰。不允。又啓曰。申光復本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府嚴鞫得情。上曰。不允。又啓曰。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。上曰。不允。又啓曰。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府嚴鞫得情。快施當律。上曰。不允。又啓曰。罪人大燮。以逆能之族屬。爲興文之主人。渠家又作會謀之所。而興文龍輝挾匕之日。軍官五十人。作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府設鞫得情。夬正王法。上曰。不允。又啓曰。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府設鞫得情。夬正王法。上曰。不允。又啓曰。放逐鄕里罪人尹得毅。本以愚騃之性。濟以濫猾之習。不學無恥。唯利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。尙今漏網。物論駭惋。請放逐鄕里罪人尹得毅。施以屛裔之典。上曰。不允。又啓曰。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鋸。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。又啓曰。恒烈善海。何等凶逆。而其兄弟子姪。晏然在家。無異平人。治獄不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。上曰。不允。又啓曰。禁庭拔劍。論其心跡。俱極無嚴。事當登時正刑。而雖以欽恤之聖德。至命三覆。而終貸一律。有壞三尺。無以懲萬世凶頑之類。殺人者死。王法至嚴。諉以狂易。輒逭當刑。則豪勢奸猾。死中求生。孰不效佯狂。而倖免僞印。已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍人之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。上曰。不允。又啓曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。快施當律。上曰。不允。又啓曰。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。上曰。不允。又啓曰。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一間。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。又啓曰。吳濬根。本以凶猾之人。粗挾文墨之技。托跡閔家。結爲心腹。弘燮父子決科之文。皆出此人之手。而前後濫職。實藉其汲引之力。大小事爲。無不爛漫參涉。則渠以凶賊狎客。罪犯如此。不可以削版而止。請吳濬根。亟施屛裔之典。上曰。不允。又啓曰。昌鼎旣是逆淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。上曰。不允。又啓曰。範聖。以逆淵之至親。黨付極賊。締結凶徒。日夜綢繆。情迹叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。上曰。不允。又啓曰。物故罪人德泰。以逆來之養子。締結志恒。而逆來恒賊之綢繆陰謀。渠皆同參。往復祕札。渠亦傳致。窮凶情節。渠自吐實無餘。而以其徑斃。王章未伸。輿憤莫洩。請物故罪人德泰支屬之應坐者。一倂詳査。絶島散配。上曰。不允。又啓曰。志遜以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯䋜。惟係志遜。則不可以其供辭之似實。遽施寬典。請柒原縣定配罪人志遜。更令王府設鞫嚴問。期於得情。上曰。不允。又啓曰。散配罪人孫景完李德杓鄭德涵趙命禧金德獜。或是志恒之妾父。或是志恒之親傔狎客。旣參凶謀。又傳凶書。陰凶情跡。狼藉昭著。酌處之命。雖出於好生之聖德。而揆以王章。失之太輕。請散配罪人孫景完李德杓鄭德涵趙命禧金德獜。竝令王府更加嚴鞫。依律處斷。上曰。不允。又啓曰。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府更加嚴鞫。快正王法。上曰。不允。又啓曰。鄭履煥。特一龜柱之食客也。私人也。龜柱島配後。特下傳敎。斥黜履煥。處分至嚴。好惡大明。而其黨後翼。不勝狠毒之心。投進凶悖之章。右袒龜柱。稱詡履煥之不已。至有犯上不道之語。今秋後翼。始服王章。履煥自知其難免於黨與之誅。身在罪籍。敢投一疏。外稱自引之義。內售黨惡之心。上款下語。盛稱龜柱。奮不顧身。爲國討賊之事。下段引罪。不過取友不端四字而已。噫。世所謂不端之友。卽是博奕酒色。操身不謹者類。渠敢以亘古所無之凶魁。强謂之不端。見其疏者。擧皆奇怪。聞其言者。莫不駭痛。此輩。眼中無君無國。惟以愛護血黨。抵死不悔。使主勢國綱。日趨孤弱者。爲今日凜凜岌岌之憂。而豈有如履煥之放恣無嚴者耶。此而置之。將見凶醜餘孼。稱以自明。後先接跡。爲國家無窮之患。請削黜罪人鄭履煥。絶島安置。上曰。不允。竝出擧條禶妻事停啓。豐之曰。我殿下聖學高明。經典奧旨。無不淹貫。史傳得失。已盡講明。似不以開講之疎數。有所增損。而第念人主制治之道。不外乎頻接儒臣。講究經史。則亦不可以工夫之已到極處。而或忽溫繹之方。義理之洞見大原。而遂曠芻蕘之詢。臣固知近來。雖以事故之多。以致法講之罕開。而顧今機務稍暇。更漏政長。請日開經筵。時賜召對。講論經史。詢咨治道。以盡緝熙之工焉。上曰。所啓甚好。當留念矣。出擧條豐之曰。近來紀綱漸弛。至於竄謫罪人。稱以訓學。嘯聚雜類。爛漫往來。無所顧忌。論以國法。誠極寒心。請嚴飭各道道臣。使之各別禁束。此後如有現發者。當該地方官。各別重繩。上曰。依啓。出擧條豐之曰。偸竊殿牌。雖有先朝勿罷守令之敎。而今此城津鎭客舍之白晝突入。打碎殿牌。誠是莫大之變。原犯則旣有當律。自可勘斷。而當該僉使及地方官之常時不能謹守之責。烏可免乎。雖曰原犯。有狂疾。其在法紀。不可置之。而事係莫大之變。則道臣之矇然修啓。亦不可無警。請城津僉使田光說。吉州牧使姜成五。竝施譴罷之典。咸鏡監司趙㻐從重推考。上曰。依啓。出擧條豐之曰。今日國計。可謂哀痛。而伏聞度支惠局之經用。尙不能支一歲云。如此而安能有爲乎。我殿下節省之方。始自宮禁惜費之意。每勤辭敎。凡在聽聞。孰不欽仰。而臨御以來。宮結之出給。冗費之減省者。雖擧大數。殆過累萬。則宜有實效。而何其財竭如前。用度益滋耶。非徒此事而已。戶惠經用之比前濫雜。厥有久矣。宜有一番釐正。以防其弊源。而且各軍門之用度。尤爲無節。文簿亦極疎漏。請竝令廟堂。詳加査正。作爲定例。以杜尾閭之洩焉。上曰。依啓。出擧條上曰。有新啓爲之。念祖曰。臣伏見日昨所下傳敎。辭旨惻怛。有足以孚豚魚。凡在臣隣。孰不感動。而執法之據理爭執。固是經道。人臣之將順德意。亦自一義。殿下旣不忍復聞。臣等亦不忍復提。今則兩司之啓。不期停而自至停矣。第念近來亂逆。多出於至近之地。自上每多以恩掩義。自下亦未以法力爭。前春放釋樂任。而今日又停此啓。實恐隄防由是不嚴。懲討由是漸解。他啓之斷不可容貸者。亦復因循。則亂逆無所懲畏。將至於國不國而法不法矣。今此罪人。猶已施之以次律。則惟彼龜柱。旣命賜死。仍卽還寢。而量翼輩事出之後。猶夫如前。鄭妻則拘於臺啓。竝與旣許之島配而未施。則討逆之如是無實。今古所無。唯願殿下。廓然夬斷。亟從三司之請焉。上曰。前後靳允。豈無所據也。出擧條念祖淵淳曰。新除授大司諫徐有防。以偕來承旨。時在京畿水原地。請斯速乘馹上來事。下諭。上曰。依啓。出擧條尙喆曰。臣等俄於筵講。實有所欽仰聖工。而第以文王。望道未見。孔子加我數年爲念。法講之外。時召筵臣。或談經而討之。或讀史而聽之。則緝熙之工。資治之方。當日臻其極矣。臣民之喜。國家之益。倘復如何。伏願聖上加焉。上曰。所陳。好矣。尙喆曰。年例北道交易事。北京禮部咨文外。盛京禮部咨文又出來矣。前則以交易事。盛京無移咨之事。而今旣有咨。則不可無回咨。北京盛京回咨。一體撰出。順付於今番節使之行。何如。上曰。依爲之。出擧條弘淳曰。小臣今番湖行。略見農形。近畿稍勝。其外則菜色滿目。今年。比上年尤甚。徵布旣難。至於還穀。歲末停捧。猶未爲實惠。以前分數者。若早爲之減給。則似好矣。上曰。何以分數。則好耶。命善曰。頃者。以尤甚邑三分之一。之次邑四分之一。稍實邑五分之一。爲磨鍊矣。尙喆曰。歲末停捧。徒有觀望之弊。寧莫如分數之爲愈矣。上曰。諸宰之意。何如。濟恭曰。卽今爲之。猶勝於歲末停捧矣。臣見舊嶺伯。則以爲狀啓。猶未書實狀減給分數。雖是德意。若明年無可捧之路云矣。弘淳曰。當年全數減之。則好矣。尙喆曰。大臣旣親見畿湖兩道。爲先處分於兩道。好矣。上曰。咸鏡道則全無穀云矣。濟恭曰。三甲慘凶。而洪忠道則內浦稍勝云矣。上曰。何以料量乎。尙喆曰。以三分一四分一規式。隨甚尤甚之次而爲之。好矣。上曰。百姓不知有益於渠。每年停等者。今年不爲。則必有言矣。尙喆曰。雖百姓。豈不知有益於渠耶。上曰。面里分等。則慶尙道比他尤甚。其中尤甚邑尤甚面里所分者。施之於他道。似有溢矣。亦不可謂均等矣。尙喆曰。此則使監司守令。各其査出。參酌分數。則好矣。上曰。爲監司守令者。大體不能善爲。凡有害處。土豪皆免之。小民多不免。奈何。雖有實惠。安知不歸於虛耶。尙喆曰。然矣。國榮曰。歲末停捧。朝論旣如此。分其尤甚稍實。其中尤甚處爲之。則好矣。上曰。果如領相之言。稍實邑。亦有尤甚處。尤甚邑。亦有稍勝處矣。嶺南則雖分面里。他道之稍實及尤甚。何以詳知乎。國榮曰。野已收矣。今則面里分等。似難矣。上曰。慶尙道則依狀請施行。宜矣。濟恭曰。安城竹山。臣亦見之。兩邑皆尤甚。而安城。只是蘆花田。可謂慘矣。國榮曰。欲爲。寧見欺於民爲之。不然則不爲。此兩者之間耳。重祜曰。若預降停捧令。則無納還之民。卽今停捧令。徒爲擾擾矣。允鈺曰。都不如歲末停捧矣。上曰。此等事。專係牧民者。朝家申飭。惟在擇吏。而朝廷雖有實政。至於守令之不奉行。何哉。尙喆曰。聖敎然矣。上曰。大體效驗。卽今與歲末。何如。尙喆曰。畿湖先爲之。其外。從次爲之。則好矣。鼎揆曰。臣居在鄕。稔知其弊矣。小民限死先捧。而歲末停捧。徒爲吏屬之利。若早降停捧。則好矣。允鈺曰。不分數。停捧。好矣。命善曰。不然。不分數。則虛實相蒙矣。上曰。早爲之。果無弊乎。鼎揆曰。小民不敢待停捧。早爲。好矣。上曰。臘月停捧。自然爲矣。然則以此爲之。而尤甚邑爲之乎。弘淳曰。小臣之意然矣。尙喆曰。尤甚少尤甚。稍實。少稍實及稍實邑中尤甚處。尤甚邑中稍勝處。使道臣。各別査出。以爲分數則好矣。上曰。然矣。而通稱三分四分。亦有不可知者。以慶尙道言之。稍實少稍實。尤甚。少尤甚等處。必有分數不均矣。何以爲之邪。尙喆曰。然則臣等退去磨鍊以上。何如。上曰。好矣。尙喆曰。槐院分館。旣已擧行矣。其中年過六十之人。依例陞六事。分付該曹。何如。上曰。依爲之。出擧條上曰。宣傳官取才。如騎士節目爲之者無妨。若未射六兩。則一生當爲拘礙。其亦迫切矣。將臣之意。何如。國榮曰。小臣所見。亦如訓將之意。若以騎士例爲之。則好矣。上曰。然則依騎士例爲之。而近來宣傳官。多不成說。今番各別爲之。雖明日。以在京人爲之也。徽之曰。從今以後。京中了了閑良多入矣。國榮曰。大臣云。有冤痛定配者矣。上曰。誰也。尙喆曰。咸安郡。有國穀五萬餘石逋欠。而逋欠未捧之前倅三人。皆被輕律。已蒙收用。其後李宗榮。聞已準捧收殺。而以其遞歸時歲前分給。入於反作中。至被徒配之律。故公議有所稱冤。本事如此。則朝家刑政。似不免斑駁。其在功過相準之義。合有參恕之道矣。上曰。放送。可也。出擧條上曰。李宗榮逋欠所捧爲幾何。尙喆曰。五萬餘石內。四萬二千石準捧云矣。上曰。所捧逋欠。旣至四萬餘石之多。則設或有若干反作。減彼充此。可謂無頉。亦足以將功贖罪。而尙被徒配。宜有稱冤。上命禮判進前。華鎭進伏。上曰。冬至正朝陳賀。已自歷代。非日食則爲之。此則定行。而惠慶宮無二尊之嫌。以後則當無所不用其極矣。東宮固有陳賀。世孫宮亦爲之。惠慶宮亦可以此例爲之邪。國榮曰。朝廷陳賀爲之矣。殿下陳賀。似不可爲矣。上曰。依世孫宮例爲之。何如。自上尊奉之道。雖意起爲之。未爲不可矣。弘淳曰。世孫宮。承統所在。此不可援例矣。國榮曰。右相傍照不可爲之說。是矣。華鎭曰。小臣退去。曁大臣相議後。稟定。何如。上曰。崇奉之道。雖有避二尊之嫌。其餘固當無所不用其極矣。仍命大臣先退。命書傳敎曰。諸道庶儒上疏回啓。下本館稟處者。已久。而尙不回啓。遠外儒士呼凍道塗云。其令從速覆奏事。申飭成均館。上曰。薪智島定配罪人敬彬。移配濟州牧。出榻敎咸鏡監司趙㻐從重推考。吉州牧使姜五成。城津僉使田光說罷職事。榻前定奪上命退。諸臣以次退出。